**7. KLASS – B-keel**

**1.Õpitulemused**

* Mõistab lühikesi vestlusi tuttavatel teemadel ning elementaarseid suulisi ja kirjalikke tööjuhiseid.
* Loeb üldkasutatava sõnavaraga lühikesi tavatekste ja oskab leida tekstist vajalikku infot.
* Oskab õpitud sõnavara ja lausemudelite piires rääkida ning kirjutada lühidalt iseendast ja ümbrusest.
* Oskab kasutada õpiku ja koolisõnastikku.
* On omandanud esmased teadmised õpitava keele maa kultuuriloost.
* Töötab iseseisvalt, paaris ja rühmas enamasti õpetaja juhendamisel.
* Rakendab õpetaja juhendamisel varem omandatud õpioskusi ja strateegiaid.
* Seab endale õpetaja abiga õpieesmärke ning hindab oma saavutusi koostöös kaaslaste ja õpetajaga.

Taotletav keeletase 7.klassi lõpus -  A 1.2. Osaoskuste õpitulemused vt. LISA.

**2. Õppesisu**

II kooliastmes alustatud alateemad jätkuvad osaoskuste arengu põhjal. Neile lisanduvad järgmised alateemad:

**Mina ja teised.**

* Enese ja kaaslaste tutvustus (välimus, iseloom jmt). Kehaosad. Võimed.
* Suhted sõpradega, külla kutsumine (sünnipäev).

**Kodu ja lähiümbrus.**

* Igapäevased kodused tööd ja tegemised, perekondlikud tähtpäevad.
* Minu kodu (maja, korter jmt). Oma toa kirjeldus.

**Kodukoht Eesti.**

* Ilm.
* Põhilised tähtpäevad (jõulud, sünnipäev jmt).

**Riigid ja nende kultuur.**

* Tuntumad maailmariigid  (rahvused, keeled jmt).

**Igapäevaelu. Õppimine ja töö.**

* Igapäevased tegevused kodus (päevaplaan, söögikorrad jmt).
* Kool (kooliruumid, klassikaaslased, tunniplaan, probleemid jmt).

**Vaba aeg.**

* Huvid (sport, filmid, raamatud, reisimine jmt).
* Vaba aja veetmise viisid (kohvikus, kinos jmt).

**3. Õppetegevused**

Kuulamis- ja rääkimisoskuse kõrval pööratakse tähelepanu ka lugemis- ja kirjutamisoskusele. Jätkuvalt tegeletakse õigekirjaoskuse arendamisega (nt etteütlused).

Põhisõnavara laieneb õppesisu kaudu. Tunnis antakse põhikorraldused õpitavas keeles.

Häälduse parandamiseks korratakse ja loetakse sageli koos.

Õpilased loevad iseseisvalt lühikesi tekste ja leiavad sealt vajaliku lihtsa faktilise info. Teksti mõistmiseks kasutab õpilane õpiku sõnastikku.

Suulist suhtlemisoskust arendatakse lihtsate dialoogidega. Õpetaja suunab ja julgustab aktiivõppemeetodeid rakendades õpilasi õpitud väljendeid ja lühilauseid aktiivselt kasutama (nt rollimängud).

Õpilane õpib jutustama tuttaval teemal, kasutades tugimaterjale (tabel, skeem, küsimustik, mõistekaart).

Õpilased õpivad koostama ja esitlema iseseisva või paaristöö tulemusi etteantud näidisele toetudes, kasutades õpitud väljendeid: loovtööde esitlused (*Power Point, padlet, prezzi* vm)) või plakatid piltide ja tekstiga (nt teemadel Mina ise, minu kodukoht,  minu hobid, minu sõber jmt).

Õpilased õpivad näidise järgi  kutset, sünnipäeva kaarti ja isiklikku kirja kirjutama. Pööratakse tähelepanu kirjaliku teksti paigutusele ja vormistamisele.

Keeleõppe mitmekesistamiseks lauldakse eakohaseid laule, kasutatakse erinevaid interaktiivseid keskkondi (*learningapps, quizlet* vm) ning esinemisoskuse arendamiseks on õpilastel võimalus osaleda ka teatrietendustes (nt *Keelte Paabel*).

Enesehindamise oskuse arendamiseks kasutatakse erinevaid viise (nt eneseanalüüsi lehed teema/veerandi lõpus).

Üldpädevuste kujundamine toimub rühmatöödes ja rollimängudes erinevate tööülesannete kaudu. Õpilane õpib nägema oma rolli rühmas ning täitma endale võetud ülesandeid.

Keeleõpet lõimitakse teistes ainetes omandatud teadmiste ja oskustega.

Kõik eelpool nimetatud õppetegevused on lahutamatult seotud õpetuses ja kasvatuses käsitlevate läbivate teemadega.

**4. Hindamine**

Kõiki osaoskusi hinnatakse kas eraldi või lõimitult.

Õpilasele antakse õppetöö jooksul tagasisidet sõnalise (suuline/kirjalik) või hinde vormis. Ülesande eesmärgist lähtudes hinnatakse kas ühte kindlat või mitut keeleoskuse aspekti (nt sisu, ülesehitust, sõnavara, kõne ladusust, grammatika õigsust). Õpiprotsessi ja üldpädevuste hindamisel kasutatakse kujundava hindamise põhimõtet.

Hindamiskriteeriumid arvestavad osaoskuste tabeli A1.2 osaoskuste kirjeldusi (nt hääldus, grammatiline korrektsus). Vt. LISA.

Kujundava hindamise käigus seavad õpilased koostöös õpetajaga endale õpieesmärke ning sõnastavad, mida nad on enda arvates hästi omandanud ja/või mille omandamiseks peavad nad veel tööd tegema.

Õppeaasta jooksul on soovitatav teha mitte rohkem kui neli mitut osaoskust hõlmavat suuremat tööd, mis võimaldab saada ja anda tagasisidet õpilase keeleoskuse arengu kohta.

**5. Kasutatav materjal**

Vene keel - “Добро пожаловать” Antidea Metsa ja Ljubov Titova   7. klassi õpik 1.osa, Koolibri.

Saksa keel - *“Kein Problem 2”,* Hiie Allvee, Marika Kangro, Reet Taimsoo, Koolibri.

Saksa keel- *“prima A1, Band 2”*Friederike Jin, Lutz Rohrmann, Cornelsen.

Saksa keel – *“Grammatik ist kinderleicht: Lihtne saksa keele grammatika”*, Maie Lepp, Tea kirjastus.

LISA: Euroopa keeleõppe raamdokument. Osaoskuste õpitulemused.

|  |  |  |  |  |  |
| --- | --- | --- | --- | --- | --- |
|  | KUULAMINE | LUGEMINE | RÄÄKIMINE | KIRJUTAMINE | GRAMMATIKA,  KORREKTSUS |
| A 1.2 | Saab aru selgelt hääldatud fraasidest, lausetest ja tuttava situatsiooniga seotud lühikestest dialoogidest. Mõistab selgelt ja aeglaselt antud juhiseid ning pöördumisi. Vajab kordamist, osutamist, piltlikustamist vms. | Loeb lühikesi lihtsaid tekste (nt ürituste kavad, postkaardid, meilid, kuulutused, sildid, teeviidad, lühiankeedid, - küsimustikud, - teated, -sõnumid) ja leiab neist vajaliku faktiinfo. Saab aru lihtsatest kirjalikest tööjuhistest. Lugemise tempo on väga aeglane, teksti mõistmiseks võib vaja minna korduvat lugemist. Tekstist arusaamiseks oskab kasutada õpiku sõnastikku. | Oskab lühidalt tutvustada iseennast ja oma ümbrust. Saab hakkama õpitud sõnavara ja lausemallide piires lihtsate dialoogidega; vajab vestluskaaslase abi. Hääldusvead võivad põhjustada arusaamatusi. Kõnes esineb kordusi, katkestusi ja pause. | Oskab lühidalt kirjutada iseendast ja teisest inimesest. Oskab täita lihtsat küsimustikku. Tunneb õpitud sõnavara õigekirja. Kasutab lause alguses suurtähte ja lause lõpus õiget kirjavahemärki. | Kasutab üksikuid äraõpitud tarindeid ja lausemalle, kuid neiski tuleb ette vigu |